Gouda

**Gouda** is ne stad en gemeente in et harte van Zuud-Hollaand in Nederland. Graaf Floris V verleenden de stad in 1272 stadsrechten. 

Gouda steet bekend um ziene Goudse keze, dee nog steeds verhaandeld wödt op de donderdagse keesmarkt. Ok hef de stad bekendheid deur de produksie van keersen, piepkes en stroopwoafels. In vrogger tieden hef Gouda nen anzeenleke loakenindustrie en n groot antal beerbrouweri-jen had. Wieter is Gouda bekend van den joarleksen keersjesaovond woar gewoontegetrouw deur den börgermeister uut et Lucas evangelie wödt elaezen. Den karstboom wödt joarleks schonken deur de Goudse zustergemeente Kongsbarg in Noorwaegen.

## Geskiednis

Den name Gouda wodden in 1139 veur et eerst eneumd in n skrift van den biskop van Utrecht. In de geskiednis van Gouda wödt de untwikkeling beskrevven van ne kleine verstarkte naederzetting an de samenvleujing van Hollaandsen Iessel en Gouwe rundumme 1300 tot ne middelgrote previnsiestad in de 21ste eeuwe.

## De Sint-Janskarke
De Sint-Jan is de langste kruuskarke van Nederlaand. De 123 meter lange karke is onder meer bekend vanwaege de gebraandskilderde ramen, "de Goudse glaeze". 20 van de 70 ramen bunt emaakt deur de breurs Crabeth. Dee ramen wodden plaatst tussen 1530 en 1603 en waren al in de 17de eeuwe nen toeristiesen trekpliester. Noa de Reformatie gingen zie gewoon wieter met plaatsing van de ramen, woarbi-j de onderwarpen wal veraanderden. Schenkers van dee ramen waren onder andere Willem van Oranje en ziene vrouwe Anna van Saksen, aevenas euren gezworen vi-jand könning Filips II en ziene vrouwe 'Bloody' Mary Tudor. Dizze gotiese karke kump uut de 15de eeuwe en 16de eeuwe, moar de historie van et gebouw geet wieter trög. De karke beheurt tot den Top 100 der Nederlaandsen UNESCO-monumenten.

## Kultuur
### Musae
* Museum De Moriaan veurmoalig museum veur plateel. Et museum "De Moriaan" wödt end 2007 umedeupt in Nasionaal Farmaceuties Museum den Moriaan.
* MuseumgoudA (veurmoalig Catharina Gasthuus), met altaarstukken uut de late Middeleeuwn. In stielkamers bunt vuurwarpen uut et vröggere dagelekse laeven te zeen.
* Museum De verborgen tijd, met moderne kunst.
* Kaaswaag (zie foto)
* Binnenhaven openluchtmuseum Turfsingel. De schaepe bunt neet te bezichtegen.
* Verzetsmuseum ovver et Zuud-Hollandse verzet.

### Bezeensweerdig
* Et olde stadhoes op de Markte, ene van de oldste gotiese stadhuze van Nederlaand, ebouwd van natuursteen tussen 1448 en 1450, noa den letsten grootn stadsbraand.
* Den 17den-eeuwsen Woag, ok op de Markte, ebouwd deur Pieter Post in 1668. 
* De Sint-Janskarke, ne gotiese kruuskarke met gebraandskilderde ramen.
* De veer gekreunden, n laat goties huus an de Näjerstroate 6 in Gouda; et huus steet - net as de Sint Janskarke - op den Top 100 der Nederlaandsen UNESCO-monumenten.
* Den Waaiersluus in den Hollaandsche Iessel ten oosten van Gouda.
* De dree nog bestoande möllen van Gouda.

## Uutgoande verwiezingen
* Webstae van de gemeente Gouda
* Toogangspoorte tot Cultuur Histories Gouda; samen-esteld deur inwonners uut de stad under redaktie van de Openboare Bibliotheek Gouda, et Streekarcheef Midden-Hollaand en MuseumGoudA]

## Galleri-je

Ofbeelding:Gouda_stadhoes.jpg|Stadhoes
Ofbeelding:Gouda_karke.jpg|karke
Ofbeelding:Gouda-keze.jpg|Goudse keze